Xenofobie: 'n groeiende gevaar – Vuurslag
Xenofobie: 'n groeiende gevaar
Vuurslag	Nuuskommentaar	 Junie 18, 2009 1 Minute
Verlede jaar hierdie tyd is Suid-Afrika geruk deur xenofobiese geweld wat tientalle mense gedood het. dit het gebeur omdat daar 'n onbeheersde instroming van onwettige imigrante uit ander Afrikalande was wat met die plaaslike bevolking van veral informele nedersettings meegeding het vir werksgeleenthede en ander skaars hulpbronne. Dit het haat en struweling tussen die plaaslike bevolking en die buitelanders veroorsaak.
Xenofobie het nou ook sy kop in Europa begin uitsteek. Daar was gister 'n berig oor die radio van 'n groep jongmense in Noord-Ierland wat 'n groep Roemeense burgers aangeval het nadat hulle 'n anti-rasisme betoging bygewoon het. 'n Plaaslike kerk het die slagoffers van die aanvalle te hulp gesnel en skuiling aan die mense gebiet. Mens kan maar net wonder of hierdie voorval nie ook 'n indirekte gevolg van Europa se liberale imigrasiebeleid is nie. Gedurende haar sewe vet jare het Europa massas imigrant van verskeie lande toegelaat om daar te woon en werk. Baie het burgerskap gekry. Daar is ook baie kinders uit hulle geledere gebore wie se identiteit nou iewers rondhang tussen hulle eie etniese kulture en die oop, vrye kultuur van die Weste. Noudat die sewe maer jare aangebreek het, begin hierdie imigrante nou ook meeding met die plaaslike bevolking vir werksgeleenthede en ander hulpbronne wat op sy beurt ook wrywing veroorsaak.
Hierdie verskynsel gaan onvermydelik die debat rondom nasionalisme, etnisiteit, ras en burgerskap laat opvlam. Namate die internasionale ekonomiese krisis vererger, gaan hierdie soort voorvalle toeneem. Ek ys om net te dink watter gevolge dit vir Suid-Afrika en Suid-afrikaners in die buiteland gaan inhou. Daar is alreeds vrese uitgespreek dat ons land 'n tweede vlaag xenofobiese geweld kan beleef wat baie erger sal wees as die eerste. Dit hou 'n gevaar in vir buitelanders sowel as etniese minderhede in ons land. Ek wil nie eers dink wat gaan gebeur as hierdie resessie in 'n volskaalse depressie ontaard nie.